CELEX: 62020CN0222
Language: el
Date: 2020-05-27 00:00:00
Title: Υπόθεση C-222/20: Αίτηση προδικαστικής αποφάσεως την οποία υπέβαλε το Verwaltungsgericht Wiesbaden (Γερμανία) στις 27 Μαΐου 2020 — OC κατά Ομοσπονδιακής Δημοκρατίας της Γερμανίας

24.8.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 279/30
            
         
      Αίτηση προδικαστικής αποφάσεως την οποία υπέβαλε το Verwaltungsgericht Wiesbaden (Γερμανία) στις 27 Μαΐου 2020 — OC κατά Ομοσπονδιακής Δημοκρατίας της Γερμανίας
      (Υπόθεση C-222/20)
      (2020/C 279/42)
      Γλώσσα διαδικασίας: η γερμανική
      
         Αιτούν δικαστήριο
      
      Verwaltungsgericht Wiesbaden
      
         Διάδικοι στην υπόθεση της κύριας δίκης
      
      
         Προσφεύγων: OC
      
         Καθής: Ομοσπονδιακή Δημοκρατία της Γερμανίας
      
         Προδικαστικά ερωτήματα
      
      
                  1.
               
               
                  Έχουν το άρθρο 21 και το άρθρο 67, παράγραφος 2, ΣΛΕΕ την έννοια ότι αποκλείουν εθνική ρύθμιση η οποία, κατ’ εφαρμογή της ρήτρας παρεκκλίσεως που εισάγει το άρθρο 2, παράγραφος 1, της οδηγίας (ΕΕ) 2016/681 (1) (στο εξής: οδηγία PNR), προβλέπει ότι, ακόμη και για πτήσεις εντός της Ευρωπαϊκής Ένωσης, οι αερομεταφορείς υποχρεούνται να διαβιβάζουν μεγάλο όγκο δεδομένων, τα οποία αφορούν όλους ανεξαιρέτως τους επιβάτες, προς τη μονάδα στοιχείων επιβατών που έχει συσταθεί στο εκάστοτε κράτος μέλος, όπου αυτά αποθηκεύονται με σκοπό να χρησιμοποιηθούν για την αντιπαραβολή με τράπεζες δεδομένων και μοντέλα και στη συνέχεια πρέπει να διατηρούνται [στην προκειμένη περίπτωση: άρθρο 2, παράγραφος 3, του Gesetz über die Verarbeitung von Fluggastdaten zur Umsetzung der Richtlinie (EU) 2016/681 (νόμου περί επεξεργασίας των δεδομένων που περιέχονται στις καταστάσεις ονομάτων επιβατών για τη μεταφορά της οδηγίας (ΕΕ) 2016/681 στο εσωτερικό δίκαιο), της 6ης Ιουνίου 2017, BGBl. I σ. 1484, όπως τροποποιήθηκε με το άρθρο 2 του νόμου της 6ης Ιουνίου 2017, BGBl. I, σ. 1484, στο εξής FlugDaG];
               
            
                  2.
               
               
                  Προκύπτει από το άρθρο 7 και το άρθρο 8 του Χάρτη των Θεμελιωδών Δικαιωμάτων της Ευρωπαϊκής Ένωσης ότι οι εθνικές ρυθμίσεις για μεταφορά στο εσωτερικό δίκαιο (στην προκειμένη περίπτωση: το άρθρο 4, παράγραφος 1, του FlugDaG) του άρθρου 3, σημείο 9, σε συνδυασμό με το παράρτημα II, της οδηγίας PNR πρέπει να απαριθμούν κατά τρόπο εξαντλητικό και σαφή τις οικείες διατάξεις τις εθνικής ποινικής νομοθεσίας που σχετίζονται με τις οριζόμενες στην οδηγία PNR εγκληματικές πράξεις;
               
            
                  3.
               
               
                  Έχουν το άρθρο 7 και το άρθρο 8 του Χάρτη των Θεμελιωδών Δικαιωμάτων την έννοια ότι αντιβαίνουν σε εσωτερική νομοθετική ρύθμιση κράτους μέλους (στην προκειμένη περίπτωση: στο άρθρο 6, παράγραφος 4, του FlugDaG) με την οποία παρέχεται στις δημόσιες αρχές του οικείου κράτους μέλους η δυνατότητα, στο πλαίσιο εκτελέσεως των καθηκόντων τους για άσκηση ποινικής διώξεως, να επεξεργάζονται τα διαβιβαζόμενα δεδομένα PNR και για άλλους σκοπούς, εκτός από την πρόληψη, διερεύνηση, ανίχνευση ή δίωξη τρομοκρατικών και σοβαρών εγκλημάτων, αν τα ευρήματα, λαμβανομένων υπόψη και επιπλέον πληροφοριών, δικαιολογούν υπόνοιες για άλλη συγκεκριμένη εγκληματική πράξη;
               
            
                  4.
               
               
                  Είναι η ρήτρα παρεκκλίσεως του άρθρου 2, παράγραφος 1, της οδηγίας PNR, που επιτρέπει εθνική ρύθμιση κατά την οποία η οδηγία PNR εφαρμόζεται και για πτήσεις εντός της Ευρωπαϊκής Ένωσης (στην προκειμένη περίπτωση: άρθρο 2, παράγραφος 3, του FlugDaG), με αποτέλεσμα να γίνεται διπλή καταγραφή δεδομένων PNR εντός του ευρωπαϊκού χώρου (δεδομένα PNR συλλέγονται και στη χώρα αναχωρήσεως και τη χώρα αφίξεως), συμβατή με το άρθρο 7 και το άρθρο 8 του Χάρτη, λαμβανομένης υπόψη της αρχής περί ελαχιστοποιήσεως των δεδομένων;
               
            
                  5.
               
               
                  Εφόσον ήθελε κριθεί ότι η οδηγία PNR δεν αντιβαίνει σε υπέρτερης ισχύος κανόνες δικαίου [βλ. Verwaltungsgericht Wiesbaden (διοικητικό δικαστήριο, Γερμανία), απόφαση της 13ης Μαΐου 2020, αριθ. πρωτ. 6 K 805/19.WI] και, ως εκ τούτου, τυγχάνει εφαρμογής:
                  
                              α)
                           
                           
                              Έχει το άρθρο 7, παράγραφοι 4 και 5, της οδηγίας PNR την έννοια ότι αντιβαίνει σε εσωτερική νομοθετική ρύθμιση κράτους μέλους (στην προκειμένη περίπτωση: στο άρθρο 6, παράγραφος 4, FlugDaG) που παρέχει στις δημόσιες αρχές του οικείου κράτους μέλους τη δυνατότητα, στο πλαίσιο εκτελέσεως των καθηκόντων τους για άσκηση ποινικής διώξεως, να επεξεργάζονται τα διαβιβαζόμενα δεδομένα PNR και για άλλους σκοπούς, εκτός από την πρόληψη, διερεύνηση, ανίχνευση ή δίωξη τρομοκρατικών και σοβαρών εγκλημάτων, αν τα ευρήματα, λαμβανομένων υπόψη και επιπλέον πληροφοριών, δικαιολογούν υπόνοιες για άλλη συγκεκριμένη εγκληματική πράξη;
                           
                        
                              β)
                           
                           
                              Είναι συμβατή με το άρθρο 7, παράγραφος 2, της οδηγίας PNR η πρακτική κράτους μέλους να συμπεριλαμβάνει στον κατάλογο των αρμόδιων αρχών που καταρτίζει κατά το άρθρο 7, παράγραφος 1, της οδηγίας PNR μια δημόσια αρχή [στην προκειμένη περίπτωση: την Bundesamt für Verfassungsschutz (ομοσπονδιακή υπηρεσία για την προστασία του συντάγματος)], η οποία κατά την εθνική νομοθεσία [στην προκειμένη περίπτωση: το άρθρο 5, παράγραφος 1, σε συνδυασμό με το άρθρο 3, παράγραφος 1, του Gesetz über die Zusammenarbeit des Bundes und der Länder in Angelegenheiten des Verfassungsschutzes und das Bundesamt für Verfassungsschutz (νόμου για τη συνεργασία μεταξύ της Ομοσπονδίας και των ομόσπονδων κρατών για ζητήματα που αφορούν την προστασία του συντάγματος και την ομοσπονδιακή υπηρεσία για την προστασία του συντάγματος)] δεν έχει αστυνομικές εξουσίες βάσει επιταγής του εσωτερικού δικαίου περί διαχωρισμού;
                           
                        
            
         (1)  Οδηγία (EE) 2016/681 του Ευρωπαϊκού Κοινοβουλίου και του Συμβουλίου, της 27ης Απριλίου 2016, σχετικά με τη χρήση των δεδομένων που περιέχονται στις καταστάσεις ονομάτων επιβατών (PNR) για την πρόληψη, ανίχνευση, διερεύνηση και δίωξη τρομοκρατικών και σοβαρών εγκλημάτων (ΕΕ 2016, L 119, σ. 132).